Mette Frederiksen (S), 2013-05-30:
Tak for det.
Tak til Enhedslisten for vedholdende at sætte fokus på behovet for, at vi i Folketinget diskuterer og adresserer spørgsmålet om social dumping og de problemer, som vi oplever på kryds og tværs af de europæiske grænser i den henseende.
Der er jo ikke nogen som helst tvivl om – og det ved Enhedslisten godt – at vi fra regeringens side fuldt ud deler et ønske om hele tiden at skærpe vores indsats i kampen mod social dumping.
Vi har allerede lavet meget i fællesskab, og vi har også opnået gode resultater.
Personligt er jeg meget, meget glad for det integrerede og forstærkede samarbejde myndighederne imellem, altså mellem Arbejdstilsynet, SKAT og politi.
Der er ikke nogen som helst tvivl om, at vi, selv om vi til forskel fra Enhedslisten er tilhængere af det indre marked og arbejdskraftens fri bevægelighed, er lige så optaget som Enhedslisten af, at der er ordentlige løn- og arbejdsvilkår i Danmark.
Og der er heller ikke nogen som helst tvivl om, at de regler, der gælder for den fri bevægelighed, udfordrer.
Det gør de, fordi der er lønmodtagere, der kommer hertil på ordentlige vilkår, som overholder og respekterer reglerne, og der er udenlandske firmaer, der kommer hertil, som overholder og respekterer reglerne, men vi har også mange eksempler på det modsatte, både hvad angår lønmodtagere og virksomheder.
Det er et stort problem for danske lønmodtagere, og det er et stort problem for danske virksomheder og små håndværksmestre, der alle sammen udsættes for en unfair konkurrence.
I sammenhæng med dette vil jeg sige, at vi fra regeringens side hele tiden og løbende overvejer, hvordan vi bedst understøtter indsatsen mod social dumping, og hvordan vi bedst beskytter vores borgere i det europæiske samarbejde.
Enhedslisten foreslår med beslutningsforslaget her, at en del af den indsats skal inkludere, at der indsættes en såkaldt social protokol i EU's traktater, som skal sikre, at de faglige rettigheder får forrang og ikke begrænses af hensyn til den fri bevægelighed.
Det har jo været diskuteret i EU-regi af flere omgange.
Diskussionen kom ikke mindst på dagsordenen efter Lavaldommen, som netop satte fokus på balancen mellem de sociale og de økonomiske rettigheder.
Kommissionen forsøgte så sidste år med Monti II at præcisere den balance.
Det gik, som Enhedslisten er fuldt ud bekendt med, ikke særlig godt, og diskussionen endte på det tidspunkt med, at Kommissionen måtte trække forslaget helt tilbage, efter at de nationale parlamenter havde givet forslaget det såkaldte gule kort efter en ret heftig diskussion.
Som jeg sagde før, er det indre marked i regeringens øjne til stor fordel for Danmark, både for danske lønmodtagere, for danske virksomheder og for dansk økonomi.
Men det er klart, at forudsætningen for, at det indre marked fungerer, er, at vi har de rigtige regler, og at de også efterleves.
Derfor afviser vi beslutningsforslaget her.
Vi gør det med den begrundelse, at der, hvor vi vil have vores fokus i den kommende tid, og der, hvor vi vil lægge vores kræfter, er i at sikre en bedre håndhævelse af udstationeringsdirektivet.
Det er i vores øjne den mest farbare vej til at realisere nogle af de ønsker og mål, vi har, hvad angår bekæmpelse af social dumping og i det hele taget angreb på et reguleret og ordentligt dansk arbejdsmarked.